ছটপুজোয় ৪৮ জোড়া স্পেশাল ট্রেন, বরাদ্দ ৪০৩৩ কোটি! বড় ঘোষণা রেলের

ওয়েব ডেস্ক: ছটপুজো (Chhath Puja) উপলক্ষে যাত্রীদের বাড়ি ফেরার ভিড় সামলাতে বড় ঘোষণা করল ভারতীয় রেল (Indian Railways)। উত্তর-পূর্ব সীমান্ত রেল জানিয়েছে, এই উৎসবের মরশুমে মোট ৪৮ জোড়া বিশেষ ট্রেন চালানো হবে। বুধবার আলিপুরদুয়ার জংশনের ভিআইপি লাউঞ্জে আয়োজিত এক সাংবাদিক বৈঠকে এই ঘোষণা করেন আলিপুরদুয়ার ডিভিশনের ডিআরএম দেবেন্দ্র সিং। তিনি জানান, বিহারগামী একাধিক ট্রেন চলবে আলিপুরদুয়ার ডিভিশনের বিভিন্ন রুট ধরে, যাতে ভক্তরা নির্বিঘ্নে নিজের বাড়ি ফিরতে পারেন।

আরও পড়ুন: শান্তিপূর্ণভাবে ছটপুজো পালনে প্রস্তুত কলকাতা পুরসভা

যাত্রীদের নিরাপত্তার জন্য প্রতিটি স্টেশনে আরপিএফের কড়া নজরদারির ব্যবস্থা করা হচ্ছে। একইসঙ্গে ডিআরএম আরও জানান, ভুটানের গ্যালিমফু ও সামচে শহরের সঙ্গে রেল সংযোগ স্থাপনে ৪০৩৩ কোটি টাকা বরাদ্দ করেছে রেল বোর্ড। এই প্রকল্প কার্যকর হলে ভারত-ভুটান সীমান্তে বাণিজ্য ও পর্যটন দু’দিকেই নতুন সম্ভাবনার দ্বার খুলবে বলে মনে করছেন বিশেষজ্ঞরা।

তবে রেলের এই সিদ্ধান্ত ঘিরে শুরু হয়েছে রাজনৈতিক তরজা। বিরোধীদের অভিযোগ, বিহার ভোটের আগে হিন্দি বলয়কে খুশি করতেই এই ঘোষণা। আলিপুরদুয়ার জেলা কংগ্রেস সভাপতি মৃন্ময় সরকার বলেন, “বিহার ভোটের আগে রেলকে রাজনৈতিক হাতিয়ার করছে এনডিএ সরকার।”